คนรวยสุดในโปรตุเกส เริ่มจากธุรกิจจุกไวน์
โปรตุเกสคือประเทศที่นิยมบริโภคไวน์มากที่สุดประเทศหนึ่ง ด้วยจำนวนประชากรเพียงแค่ 10 ล้านคน เมื่อเทียบปริมาณการบริโภคไวน์ต่อหัวแล้ว  ชาวโปรตุเกสบริโภคไวน์มากเป็นอันดับ 2 ของโลก รองจากชาวฝรั่งเศส  ไวน์เคียงคู่กับสังคมโปรตุเกสมานานตั้งแต่สมัยจักรวรรดิโรมัน  และเปรียบเสมือนเลือดที่อยู่ในร่างกายของชาวโปรตุเกส
1 ก.พ. 2564

คนรวยสุดในโปรตุเกส เริ่มจากธุรกิจจุกไวน์ /โดย ลงทุนแมน
โปรตุเกสคือประเทศที่นิยมบริโภคไวน์มากที่สุดประเทศหนึ่ง
ด้วยจำนวนประชากรเพียงแค่ 10 ล้านคน เมื่อเทียบปริมาณการบริโภคไวน์ต่อหัวแล้ว 
ชาวโปรตุเกสบริโภคไวน์มากเป็นอันดับ 2 ของโลก รองจากชาวฝรั่งเศส
ไวน์เคียงคู่กับสังคมโปรตุเกสมานานตั้งแต่สมัยจักรวรรดิโรมัน 
และเปรียบเสมือนเลือดที่อยู่ในร่างกายของชาวโปรตุเกส
ที่สำคัญโปรตุเกสคือประเทศต้นกำเนิดของ “พอร์ตไวน์”
ซึ่งเป็นไวน์ที่มีแอลกอฮอล์และความหวานมากกว่าไวน์ทั่วไป
ความผูกพันนำมาสู่ความพิถีพิถันในการเก็บรักษาไวน์
ด้วยเหตุนี้เอง บริษัท Corticeira Amorim บริษัทผลิตจุกไวน์ที่ใหญ่ที่สุดในโลก 
จึงถือกำเนิดที่โปรตุเกส ที่สำคัญก็คือ คนที่รวยที่สุดในโปรตุเกส
ก็คือทายาทของผู้ก่อตั้งบริษัทแห่งนี้..
แล้วเรื่องราวของครอบครัวที่ร่ำรวยที่สุดในโปรตุเกสเป็นอย่างไร?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
พอร์ตไวน์เป็นไวน์ที่มีชื่อเสียงที่สุดของโปรตุเกส ใช้องุ่นจากเขตแม่น้ำดูโร 
ซึ่งไหลออกสู่มหาสมุทรแอตแลนติกที่เมือง Porto เมืองท่าเรืออันดับ 1 ของโปรตุเกส
และเป็นศูนย์กลางค้าขายไวน์ที่สำคัญ
ราว 15 กิโลเมตรลงมาทางใต้ของเมือง Porto ในเมือง Mozelos 
บริษัท Corticeira Amorim ถือกำเนิดขึ้นในปี ค.ศ. 1870
โดยมีคุณ António Alves de Amorim เป็นผู้ก่อตั้ง
 
ด้วยความที่เขาก็เป็นเหมือนชาวโปรตุเกสคนอื่นๆ ที่ชื่นชอบในการดื่มไวน์เป็นชีวิตจิตใจ
จึงมีความตั้งใจที่จะผลิตจุกไวน์เพื่อเก็บรักษาไวน์ในขวดให้ดีที่สุด
ตอนนั้น เขาจึงเริ่มต้นจากการเปิดโรงงานเล็กๆ เพื่อผลิตจุกไวน์จากไม้ก๊อก
โดยในช่วงแรกของการผลิต จุกไวน์ของเขาใช้มือทำทั้งหมด
คำว่า Corticeira มีความหมายว่า “ไม้ก๊อก” ซึ่งเป็นเปลือกของต้นโอ๊ก
ไม้ก๊อกดีกว่าไม้ของต้นไม้ชนิดอื่น เนื่องจากมีน้ำหนักเบา อ่อนนุ่ม ทนต่อการเน่าเปื่อย, เปลวไฟ และปลวก 
ซึ่งสามารถกันก๊าซ และของเหลวได้
จึงเป็นคุณสมบัติที่เหมาะสมทุกประการสำหรับนำมาทำจุกไวน์
เนื่องด้วยโปรตุเกสเป็นประเทศที่มีป่าต้นโอ๊กมากที่สุดในโลก 
คิดเป็นสัดส่วนถึง 34% ของพื้นที่ป่าต้นโอ๊กทั่วโลก 
จึงทำให้เขาสามารถเข้าถึงวัตถุดิบเพื่อนำไปผลิตจุกไวน์ได้ไม่ยาก
ด้วยความใส่ใจทุกรายละเอียดในการผลิต ทำให้ได้จุกไวน์ที่มีคุณภาพ
และเป็นที่ถูกใจของผู้ผลิตไวน์ในละแวกนั้น
ความโดดเด่นของจุกไวน์ของเขา คือ สามารถทนต่อความชื้นได้มากถึง 70%
มีโครงสร้างพิเศษที่ป้องกันก๊าซออกซิเจนในอากาศได้อย่างดีเยี่ยม
มีการพัฒนาเทคโนโลยี NDtech ซึ่งเป็นจุกไม้ก๊อกธรรมชาติเจ้าแรกของโลก ที่การันตีว่าจะไม่เกิดสาร TCA หรือสาร Trichloroanisole ที่เกิดจากไม้ก๊อกทำปฏิกิริยากับความชื้น คลอรีน และเชื้อรา จนเกิดสารที่มีกลิ่นบูด และมาปนเปื้อนน้ำไวน์ จนทำให้กลิ่นของไวน์ผิดเพี้ยนไป
จุกไวน์ของ Corticeira Amorim จึงสามารถเก็บรักษารสชาติของไวน์ภายในขวดได้เป็นเวลานาน โดยที่ยังคงกลิ่นเดิม
ธุรกิจโรงงานผลิตจุกไวน์ของเขาดำเนินเรื่อยมา 
จนมาพบกับจุดเปลี่ยนสำคัญ เมื่อ Americo Amorim ผู้เป็นหลานชายก้าวขึ้นมาบริหารธุรกิจในช่วงทศวรรษ 1950s
คุณ Americo Amorim ได้ขยายธุรกิจ ต่อยอดจากการผลิตจุกไวน์ไปสู่ธุรกิจอื่น
ไม่ว่าจะเป็นฟาร์มต้นโอ๊กเพื่อผลิตไม้, เฟอร์นิเจอร์, พื้นไม้, ผนังไม้ และผลิตภัณฑ์อื่นๆ ที่ผลิตจากไม้ก๊อก เพื่อที่จะกระจายผลิตภัณฑ์ของบริษัทให้หลากหลาย
หนึ่งในธุรกิจที่มีชื่อเสียงคือ Wicanders พื้นไม้ก๊อกที่มีคุณสมบัติช่วยลดแรงกระแทก และดูดซับเสียงได้มากกว่า 50% จนถูกนำมาใช้ปูพื้นในพิพิธภัณฑ์ โบสถ์ และโรงแรมชื่อดังทั่วโลก
ผลประกอบการของ Corticeira Amorim
ปี 2018 รายได้ 28,000 ล้านบาท กำไร 3,000 ล้านบาท 
ปี 2019 รายได้ 28,600 ล้านบาท กำไร 2,900 ล้านบาท
ปัจจุบันบริษัท Corticeira Amorim มีมูลค่ากว่า 54,000 ล้านบาท
โดยที่ยอดขาย 70% ยังคงมาจากจุกไวน์ 
ซึ่งคุณ Americo Amorim และครอบครัวถือหุ้นเป็นสัดส่วน 60%
นอกเหนือจากบริษัท Corticeira Amorim แล้ว 
คุณ Americo ยังได้ลงทุนในธุรกิจอื่นๆ อีกมากมาย
ไม่ว่าจะเป็น การลงทุนในธุรกิจน้ำมันและพลังงาน โดยการถือหุ้นของบริษัทพลังงานครบวงจรสัญชาติโปรตุเกสอย่าง Galp Energia โดยถือหุ้นเป็นสัดส่วน 18% 
Banco Unico ธนาคารของประเทศโมซัมบิก ในทวีปแอฟริกา 
และ Tom Ford International แบรนด์แฟชั่นชั้นนำของโลกสัญชาติอเมริกัน
คุณ Americo Amorim ได้เสียชีวิตในปี 2017 ด้วยอายุ 82 ปี
ส่งผลให้ภรรยาของเขา คุณ Maria Fernanda Amorim ได้รับมรดกต่อจากสามี
และกลายเป็นคนที่ร่ำรวยที่สุดในโปรตุเกสไปโดยปริยาย
คุณ Maria Fernanda Amorim และครอบครัว กลายเป็นครอบครัวที่ร่ำรวยที่สุดในโปรตุเกส ซึ่งทรัพย์สินของเธอและครอบครัวถูกประเมินไว้ถึง 168,600 ล้านบาท
จากเรื่องนี้เราได้เรียนรู้อะไร?
การที่เราได้เริ่มต้นทำในสิ่งที่เรารัก จะเป็นการเริ่มต้นที่มีประสิทธิภาพมากที่สุด
เพราะสิ่งที่เรารัก จะเป็นสิ่งที่เราจะตั้งใจทำอย่างสุดความสามารถ
อย่างเรื่องราวของ Corticeira Amorim ที่เกิดจากความรักในการดื่มไวน์เหมือนกับชาวโปรตุเกสคนอื่นๆ และมีความตั้งใจที่จะเก็บรักษาไวน์ในขวดให้ดีที่สุด 
จุดนี้เองจึงทำให้เกิดจุกไวน์ที่สามารถเก็บรักษาไวน์ได้อย่างมีประสิทธิภาพ
อีกสิ่งที่สำคัญไม่แพ้กัน คือการต่อยอดผลิตภัณฑ์ โดยการกระจายผลิตภัณฑ์ให้หลากหลาย
และขยายการลงทุนไปยังบริษัทอื่น
ใครจะไปคาดคิดว่าสิ่งเล็กๆ อย่าง “จุกไวน์”
ก็ทำให้ครอบครัวหนึ่ง กลายเป็นครอบครัวที่รวยที่สุดในประเทศได้
ไม้แพ้ธุรกิจยักษ์ใหญ่อื่นๆ..
ปิดท้ายด้วยข้อมูลที่น่าสนใจ
บริษัทในเครือ Corticeira Amorim มีพื้นที่ฟาร์มต้นโอ๊กสำหรับผลิตไม้ก๊อกใน 6 ประเทศ
ขนาดรวมกันมากกว่า 20,000 ตารางกิโลเมตร 
ซึ่งเป็นขนาดพื้นที่ที่ใกล้เคียงกับนครราชสีมาทั้งจังหวัด
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-Amorim annual report
-
-
-
-
-
 
-
-
-
-
-